ครม. ดันชิมช้อปใช้เฟส3ยาวกระตุ้นใช้จ่ายถึงตรุษจีน
ครม.ไฟเขียวชิมช้อปใช้เฟส 3 ลงทะเบียนเพิ่มอีก 2 ล้านราย เริ่ม 14 พ.ย.นี้
12 พ.ย. 2562

ครม.ไฟเขียวชิมช้อปใช้เฟส 3 ลงทะเบียนเพิ่มอีก 2 ล้านราย เริ่ม 14 พ.ย.นี้
นายอุตตม สาวนายน รมว.คลัง เปิดเผยว่า ที่ประชุมคณะรัฐมนตรี (ครม.) เมื่อวันที่ 12 พ.ย.2562 เห็นชอบตามที่กระทรวงการคลังเสนอ มาตรการชิมช้อปใช้ เฟส 3 ขยายผลจากมาตรการเฟส 1-2 ซึ่งจากการติดตามรับฟังความเห็นได้ผลตอบรับที่ดี และมีข้อเสนอจากผู้บริโภค และประชาชน ที่ไม่ได้รับสิทธิ์ที่ต้องการให้รัฐบาลขยายผลมาตรการชิมช้อปใช้ต่อไป โดยมาตรการเฟส 3 จะเปิดให้ลงทะเบียนในวันที่ 14 พ.ย.นี้ วันละ 1 ล้านราย แบ่งเป็น 2 รอบคือ 06.00 น. และ 18.00 น.
สำหรับมาตรการชิมช้อปใช้เฟส 3 จะเปิดให้ลงทะเบียนกับผู้ที่ไม่เคยรับสิทธิ์ อีกจำนวน 2 ล้านราย ต่อยอดจากมาตรการเฟสที่ 1-2 เดิม 13 ล้านราย แต่จะไม่มีการแจกวงเงินเป๋าตัง 1 จำนวน 1,000 บาท เพราะต้องการให้ประชาชนจับจ่ายใช้สอยด้วยเงินของตัวเองในเป๋าตัง 2 แต่จะได้รับเงินชดเชย 15% สำหรับเงินใช้จ่ายไม่เกิน 30,000 บาทและอีก 20% สำหรับเงินใช้จ่ายมากกว่า 30,000 บาทแต่ไม่เกิน 50,000 บาท
นอกจากนี้ ยังมีการปรับเงื่อนไขการใช้จ่ายเงินได้ทุกจังหวัด รวมถึงจังหวัดที่ผู้รับสิทธิ์พักอาศัยอยู่ และให้รวมค่าใช้จ่ายแพคเกจท่องเที่ยว ที่พัก ค่าเดินทาง ตั๋วเครื่องบินในประเทศ และภาคบริการที่เกี่ยวเนื่องมาร่วมโครงการเพื่อรับเงินชดเชยคืนได้ จากเดิมที่มาตรการไม่เปิดให้รวมรายจ่ายจากแพ็คเกจท่องเที่ยวได้
นายอุตตม กล่าวว่า มาตรการรอบใหม่ จะอำนวยความสะดวกกับผู้สูงอายุ หลังจากที่ผ่านมาพบว่าผู้สูงอายุหลายรายลงทะเบียนไม่ทัน โดยจะกันสิทธิ์ให้เฉพาะผู้สูงอายุเท่านั้น รวม 500,000 รายจากจำนวน 2 ล้านราย พร้อมกันนี้ ครม.ยังเห็นชอบให้ขยายเวลามาตรการจากเดิมสิ้นสุดในวันที่ 31 ธ.ค.2562 ออกไปเป็น 31 ม.ค.2563 เพื่อให้รองรับการใช้จ่ายในช่วงเทศกาลตรุษจีนด้วย
รมว.คลัง กล่าวว่า มาตรการชิมช้อปใช้เฟส 3 ไม่ได้ใช้งบประมาณเพิ่มเติม ยังอยู่ในกรอบเดิมที่ครม.อนุมัติไว้ที่ 1.9 หมื่นล้านบาท อีกทั้งโครงการเฟส 3 จะปลดล็อกเงื่อนไขทั้งหมดกับผู้ลงทะเบียนเฟส 1-2 ด้วย โดยกระทรวงการคลัง อยู่ระหว่างประเมินผลมาตรการชิมช้อปใช้ ตั้งแต่เฟส 1 ว่า ได้ผลในทางเศรษฐกิจตามเป้าหมายหรือไม่ ซึ่งการขยายผลเฟส 3 คือการกลับไปจุดเดิม ที่จำเป็นต้องกระตุ้นเศรษฐกิจ และต้องให้เห็นผลชัดเจน
ทั้งนี้ ในวันที่ 13 พ.ย. สำนักงานเศรษฐกิจการคลัง (สศค.) และ ธนาคารกรุงไทย จะแถลงเปิดตัวแพ็คเกจกระตุ้นให้เติมเงินใช้กระเป๋า 2 ในมาตรการชิมช้อปใช้ ซึ่งต้องดูว่าจะมีมาตรการอะไรเข้ามาเสริมได้ ให้โครงการยังมีความคึกคักต่อเนื่องยิ่งขึ้นไปอีก โดยมาตรการจับรางวัลแจกเงินล้านสำหรับผู้เติมเงิน จะมีหรือไม่ ธนาคารกรุงไทยอยู่ระหว่างพิจารณา